KYK: Rivier van rooiwyn toe tenk in kelder omval | Netwerk24
Deur Ané van Zyl 05 Mei 2021 12:48
Meer as 50 000 liter rooiwyn het soos 'n rivier oor die gras gevloei toe 'n wyntenk in die Darling-kelders se parskelder Dinsdag omgekantel het.
Die tenk het ook ander tenks langs dit omgestamp en die wyn van die 2021-oesjaar het by die kelder uitgevloei.
Wyn loop oor die gras by Darling-kelders. Foto: Skermgreep
Die struktuur waarop die tenk gestaan het, het vermoedelik meegegee, sê Riaan de Waal, besturende direkteur van Darling-kelders.
"Ons weet nog nie presies hoeveel wyn verlore gegaan het en wat die totale skade is nie, maar dit is 'n groot verlies," sê hy.
Die Darling-kelders is op die R315-pad tussen Malmesbury en Darling en rooiwyn word dié tyd van die jaar daar in die parskelder gestoor.
Die tenk wat in die parskelder omgeval het.
Hy sê bespiegelings op sosiale media van sabotasie is ongegrond. Dit is ook nie waar dat 15 tenks omgeval het nie.
"Voorlopig lyk dit asof ses tenks van verskillende volumes beskadig is. Ons is besig om die skade te bepaal en wyn uit die tenks te pomp. Ek sal eers daarna kan bepaal presies wat die omvang van die skade is," sê De Waal.
Hy sê nie al die tenks wat omgeval het, het leeggeloop nie. Van hulle is net gestamp en geen wyn het uitgeloop nie.
"Hoewel die verlies aan wyn 'n finansiële werklikheid is, is ons net bly niemand is beseer nie. Dit kon soveel erger gewees het," sê die bestuur van Darling-kelders in 'n verklaring.
"Daar is geen onmiddellike gevaar vir die wynvoorraad nie en ons sal dié terugslag oorkom."
'n Muur van die parskelder is beskadig toe die tenk omgeval het, waarna 'n rivier van wyn daar uitgestroom het. Foto: Skermgreep
De Waal sê die rooiwyn wat hulle verloor het, is tussen Januarie en Maart vanjaar geproduseer en sou rondom Oktober gebotteleer word vir die plaaslike en uitvoermark. Dit is 'n groot verlies wat vir hulle op 'n ongeleë tyd kom, maar hulle produseer sowat 6 miljoen liter wyn per seisoen. Die meeste daarvan is witwyn.
De Waal sê weens die staat van inperking en regulasies rakende die verkoop van wyn verlede jaar, is daar 'n groter oorskot van witwyn as rooiwyn. Hy sê die kelder het egter versekering vir sulke voorvalle en dié proses sal nou sy verloop neem. Hy verwag dit sal so drie maande neem.